31995D0536
L 304/49
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 6 декември 1995 година
относно изменение на Решения 92/160/ЕИО и 93/197/ЕИО на Комисията във връзка с регионализацията на Египет за вноса на регистрирани коне
(текст от значение за ЕИП)
(95/536/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/426/ЕИО на Съвета от 26 юни 1990 г. относно ветеринарно-санитарните условия, регулиращи движението и вноса от трети страни на еднокопитни животни (1), последно изменена с Акта за присъединяване на Австрия, Финландия и Швеция, и по-специално членове 13, параграф 2, член 15, буква а) и член 16 от нея,
като има предвид, че Решение 92/160/ЕИО на Комисията (2), последно изменено с Решение 92/161/ЕИО (3), въведе регионализация на определени трети страни за внос на еднокопитни животни; като има предвид, че внасянето в Общността на регистрирани коне от Египет е ограничено до повторното въвеждане на регистрирани коне, които са били временно изнесени до градската част на Кайро, и до временното допускане на регистрирани коне от посочения район;
като има предвид, че след провеждане на мисия за ветеринарна инспекция на Комисията в Египет, се вижда, че здравословното състояние на животните по отношение на заболяванията при еднокопитните животни е под задоволителния контрол на добре структурирани и организирани ветеринарни служби;
като има предвид, че Египет е свободна от дурин, сап и везикулозен стоматит в продължение на повече от шест месеца, както и изобщо няма случаи на венецуелски енцефаломиелит при еднокопитните и не е практикувано ваксиниране срещу тази болест;
като има предвид, че в Египет няма случаи на африканска чума по конете в продължение на повече от 30 години и ваксинацията срещу тази болест, която е била провеждана сред част от популацията еднокопитни животни в южните провинции Асуан, Куена и Сохак до 1994 г., е преустановена преди повече от 1 година;
като има предвид, че ветеринарните органи на Египет са дали гаранция, че в рамките на 24 часа, чрез факс, телеграма или телекс, ще уведомят Комисията и държавите-членки при потвърждаване на всяка инфекциозна или заразна болест при еднокопитните животни, която е посочена в приложение А към Директива 90/426/ЕИО на Съвета, както и за всяка промяна във ваксинирането или политиката на износ по отношение на еднокопитните животни;
като има предвид, че ветеринарните власти на Египет са дали определени гаранции по отношение на контрола на движението на еднокопитните животни в определения район и че успешно е приключило серологично изследване; като има предвид, че следователно са изпълнени изискванията на член 5 и член 13, параграф 2 от Директива 90/426/ЕИО;
като има предвид, че здравните условия за животните трябва да бъдат приети в съответствие със здравословното състояние на животните в съответната трета страна; като има предвид, че настоящият случай се отнася само за регистрирани коне;
като има предвид, че Решения 91/160/ЕИО и 93/197/ЕИО на Комисията (4) трябва да бъдат съответно изменени;
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
В приложението към Решение 92/160/ЕИО думите „Египет (5) градската част на Кайро“ се заменят с:
„Египет
провинции Александрия, Бехейра, Кафр Ел Шейкх, Дамиета, Дакалиа, Порт-Саид, Шаркиа, Гарбиа, Менуфиа, Калиубиа, Ишмаилиа, Северен Синай, Южен Синай, Кайро (като Голямо Кайро, включващ Гиза-град), Суец, Марса-Мартух, Фейум, Гиза и Бени Суеф“.
Член 2
Решение 93/197/ЕИО се изменя, както следва:
1.
В приложение I думата „Египет (1) (2)“ се заменя по азбучен ред в списъка на третите страни в група Д.
2.
В приложение II думата „Египет“ се добавя по азбучен ред в заглавието на образеца на здравен сертификат Д и по този начин се добавя към списъка на третите страни, от които е разрешен вносът на регистрирани коне в Общността.
Член 3
Адресати на настоящото решение са държавите-членки.
Съставено в Брюксел на 6 декември 1995 година.